କେନ୍ଦ୍ରାପଡ଼ାଃ କେନ୍ଦ୍ରାପଡ଼ା ସହରର ଛାତି ଉପରୁ ଜଣେ ବ୍ୟାଙ୍କ୍ କର୍ମଚାରୀଙ୍କ ଲକ୍ଷେ ଟଙ୍କା ଲୁଟ୍ ହେଲା ା ଆଳିରେ ମାତ୍ର ପନ୍ଦର ମିନିଟ୍ ଭିତରେ ଦୁଇଟି ଏଟିଏମ୍ରୁ ୪୩ଲକ୍ଷ ଟଙ୍କା ଖାଲି କରିଦେଲେ। ସୁନା ଗହଣା ଲୁଟ୍ କଥା ନ କହିବା ଭଲ। କେତେବେଳେ ଲୁଟ୍ର ଭୟ ଦେଖାଇ ଲୁଟେରାମାନେ ଚତୁରତାର ସହିତ ସୁନା ଚେନ୍, ମୁଦି ନେଉଛନ୍ତି ତ କେତେବେଳେ ଲିପ୍ଟ ଦେବା ଆଳରେ ଅଳଙ୍କାର ସହିତ ଭ୍ୟାନିଟ୍ ବ୍ୟାଗ୍ ନେଇ ଚମ୍ପଟ୍ ମାରୁଛି । ପଟ୍ଟାମୁଣ୍ଡାଇ ସଂସାରଫଳ ନିକଟରେ ଘରକୁ ଫେରୁଥିବା ରାଜନଗର କଲେଜ ଛାତ୍ରୀଙ୍କୁ ଦିନ ଦ୍ବିପ୍ରହରରେ ଧକ୍କା ମାରି ମୋବାଇଲ୍ ଝାମ୍ପିନେଲେ। ତମାମ୍ ଜିଲ୍ଲାରେ ଏବେ ଅପରାଧୀମାନେ ଆତଙ୍କ ଚଳାଇଛନ୍ତି। ଦିନ ଦ୍ବିପ୍ରହରରେ ପୁଲିସକୁ ଖୋଲା ଚାଲେଞ୍ଜ୍ ଫିଙ୍ଗି ଅପରାଧୀମାନେ ଗୋଟିଏ ପରେ ଗୋଟିଏ ଲୁଟ୍କୁ ସଫଳ ରୂପ ଦେବାରେ ଲାଗିଥିବା ବେଳେ କେନ୍ଦ୍ରାପଡ଼ା ପୁଲିସ ଜଳକା ହୋଇ ବସିଛି। 'ତଦନ୍ତ ଚାଲିଛି' ବୋଲି ଧାଡ଼ିକିଆ ଉତ୍ତର ଶୁଣାଇ ହାତବାନ୍ଧି ଚୁପ୍ ବସି ପଡ଼ିଛି। ଏଭଳି ସ୍ଥିତିରେ ପ୍ରଶ୍ନ ଉଠିଲାଣି ଯେ ଯେଉଁଠି ଚେନ୍ ଲୁଟେରାକୁ ପୁଲିସ ଦୀର୍ଘ ଦିନ ପରେ ବି ଧରିପାରୁନାହିଁ, ସେପରିସ୍ଥଳେ ଏଟିଏମ୍ରୁ ଟଙ୍କା ଲୁଟ୍ କରିଥିବା ପେସାଦାର ଅପରାଧୀଙ୍କୁ ଧରିପାରିବ ତ?
ଏ ସବୁ ଭିତରେ ମଂଗଳବାର ବିଳମ୍ବିତ ରାତିରେ ଆଳିର ପତ୍ରପୁର ଓ ନଳିଆହାଟରେ ଥିବା ଏସ୍ବିଆଇ ବ୍ୟାଙ୍କ୍ର ଦୁଇଟି ଏଟିଏମ୍ରୁ ପାଖାପାଖି ୪୩ଲକ୍ଷ ଟଙ୍କା ଲୁଟ୍ ଘଟଣା କେବଳ ପୁଲିସର ନିଦ ହଜାଇଦେଇଛି ତା ନୁହେଁ, ଜିଲ୍ଲାର ଆଇନଶୃଙ୍ଖଳା ବ୍ୟବସ୍ଥା ଉପରେ ବିରାଟ ପ୍ରଶ୍ନଚିହ୍ନ ଆଙ୍କି ଦେଇଛି। ଖୋଦ୍ ଏସ୍ପି ମଦକର ସନ୍ଦିପ ସଂପଦ ଏଟିଏମ୍ ଲୁଟ୍ ଘଟଣାର ତନାଘନା ଚଳାଇଛନ୍ତି। କିନ୍ତୁ ଯେଉଁ ମୌଳିକ ପ୍ରଶ୍ନଟି ସମସ୍ତଙ୍କୁ ଆନ୍ଦୋଳିତ କରୁଛି, ତାହା ହେଉଛି ପୁଲିସର ନିଷ୍କ୍ରିୟତା ନା ଦୁର୍ବଳ ତଦନ୍ତର ସୁଯୋଗ ନେଇ ଅପରାଧୀମାନେ ଏଭଳି ଲୁଟପାଟ୍ ଚଳାଇଛନ୍ତି ା ତା ନ ହୋଇଥିଲେ ଅପରାଧୀମାନେ ଏତେ ବେଫିକର ହୋଇ କିପରି ଗୋଟିଏ ପରେ ଗୋଟିଏ ଲୁଟ୍ କରୁଛନ୍ତି? ଏ ସବୁ ଘଟଣା ପୁଲିସର କାର୍ଯ୍ୟଦକ୍ଷତା ଓ ଅନୁସଂଧାନ କୌଶଳ ଉପରେ ପ୍ରଶ୍ନଚିହ୍ନ ଲଗାଇ ଦେଲାଣି ା ଏପରି ସ୍ଥିତିରେ ପୁଲିସ ତଦନ୍ତ ଅପରାଧୀଙ୍କ ପାଖେ କେବେ ପହଞ୍ଚିପାରୁଛି, ତାରି ଉପରେ ସଭିଙ୍କ ଏବେ ନଜର ରହିଛି।
